Jalkapallon Norway-cupin ottelu venäläisen Cosmosin ja norjalaisen Herdin välillä päättyi ikävästi. Venäläisjoukkue suljettiin lopulta turnauksesta.

Keskiviikkoiltapäivänä pelattu Norway cup -junioriturnauksen neljännesvälieräottelu sai niin ikäviä piirteitä, että lopulta paikalle piti kutsua poliisi.

Oslossa pelattavan Norway cupin ainoa venäläisjoukkue, Stavropolin kaupungista tuleva Cosmos kohtasi 14-vuotiaiden poikien sarjan neljännesvälierässä norjalaisjoukkue Herdin.

Silminnäkijöiden mukaan Cosmosin pelaajat turhautuivat pelissä nopeasti ja alkoivat käyttäytyä väkivaltaisesti.

– Se oli ihan sairasta! En ole koskaan nähnyt vastaavaa, Sunnmørsposten-lehden haastattelema Herdin pelaajan isä Jörgen Ljoså sanoi.

– Vastustajajoukkueella oli isoja pelaajia. Kulmapotkutilanteessa venäläisjoukkueen maalivahti potkaisi pelaajaamme ja sai suoran punaisen kortin. Tämä näytti ihmetyttävän heitä, ja kesti melko pitkään, ennen kuin maalivahti suostui lähtemään kentältä, Ljoså kertoi.

Väkivaltaisuudet jatkuivat

Venäläispelaajat jatkoivat väkivaltaista peliään, ja Herd sai lukuisia vapaapotkuja.

Ottelun tuomari kävi puhuttelemassa venäläisjoukkueen valmentajaa, jotta tämä rauhoittelisi pelaajiaan. Ljosån mukaan valmentaja vain kohautti olkiaan.

– Kun johdimme 2–0, kentältä ajettu pelaaja juoksi kentälle ja potkaisi pelaajaamme karatepotkulla. Katsoimme tilannetta epäuskoisina ja juoksimme kentälle lopettaaksemme sen. Venäläiset jahtasivat lähimpänä olevia Herdin pelaajia ja potkivat ja löivät heitä, Ljoså kertoi.

” Politiet ble tilkalt under Norway Cup-kamp - Bergens Tidende https://t.co/XnaUebKMVx pic.twitter.com/w1JTBYfctS— breakingnews.center (@breakingnews_ce) August 3, 2016

Jos twiitti ei näy, sen voi katsoa täältä.

Sunnmørsposten haastatteli myös Herdin valmentajaa Trond Lervikiä.

– Osaa pelaajistamme lyötiin ja potkittiin sen jälkeen, kun tuomari oli puhaltanut pelin poikki. Olemme edelleen melko järkyttyneitä ja tarvitsemme aikaa rauhoittumiseen, Lervik sanoi.

Poliisi ei ehtinyt paikalle

Herdin pelaajat pääsivät lopulta lähtemään kentältä. Paikalle hälytettiin myös poliisi. Cosmosin joukkue oli kuitenkin kerinnyt lähteä paikalta, kun poliisi saapui.

Valmentaja Lervik kuvaili tilannetta kaoottiseksi.

” Herd forventer reaksjoner https://t.co/7lQK8HfOR5 pic.twitter.com/ACsTU29Khl— Sunnmørsposten (@smpno) August 3, 2016

Jos twiitti ei näy, sen voi katsoa täältä.

– Pelin alussa oli monia kovia taklauksia, jotka muistuttivat enemmänkin väkivaltaisuuksia. Olimme kuulleet muilta joukkueilta, että venäläiset pelaavat todella kovaa, mutta emme olisi koskaan uskoneet, että tämä menisi näin pitkälle.

Asiaa käsitelleet Norway cupin järjestäjät ilmoittivat keskiviikkoiltana sulkevansa Cosmosin turnauksesta. Lisäksi venäläisjoukkueelle määrättiin 2 000 kruunun eli 210 euron sakko.

Lähteet: Sunnmørsposten, Aftenposten, VG, Dagbladet